BG Официален вестник на Европейския съюз L 45/3

РЕГЛАМЕНТ (ЕС) 2016/239 НА КОМИСИЯТА

от 19 февруари 2016 година

за изменение на Регламент (ЕО) № 1881/2006 по отношение на максимално допустимите количества на тропанови алкалоиди в някои храни на зърнена основа, предназначени за кърмачета и малки деца

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕИО) № 315/93 на Съвета от 8 февруари 1993 г. за установяване на общностни процедури относно замърсителите в храните (1), и по-специално член 2, параграф 3 от него,

като има предвид, че:

(1) С Регламент (ЕО) № 1881/2006 на Комисията (2) се определят максимално допустимите количества на някои замърсители в храните.

(2) Експертната група по замърсителите в хранителната верига към Европейския орган за безопасност на храните (ЕОБХ) прие становище относно тропановите алкалоиди във фуражите и храните (3).

(3) Тропановите алкалоиди са вторични метаболити, които се срещат естествено в растения от няколко семейства, включително Brassicaceae, Solanaceae и Erythroxylaceae. До момента са установени над 200 тропанови алкалоида. Най-добре проучените тропанови алкалоиди са (-)-хиосциамин и (-)-скополамин. Атропинът представлява рацемична смес от (-)-хиосциамин и (+)-хиосциамин, от които само енантиомерът (-)-хиосциамин проявява антихолинергично действие.

(4) Наличието на тропанови алкалоиди в рода Datura е добре известно. Datura stramonium е широко разпространен вид в районите с умерен и тропичен климат, поради което семена от Datura stramonium са откривани като онечиствания в ленено семе, соя, сорго, просо, слънчогледово семе и елда, както и в продукти от тях. Не е лесно семената от Datura stramonium да бъдат отстранени от соргото, просото и елдата чрез сортиране и почистване и поради това за соргото, просото и елдата и продуктите, получени от тях, както и храните на зърнена основа, които ги съдържат, е установено, че са замърсени с тропанови алкалоиди.

(5) Експертната група по замърсителите в хранителната верига определи групова остра референтна доза (ARfD) от 0,016 μg/kg телесно тегло (тт), изразена като сума от (-)-хиосциамин и (-)-скополамин, ако се приеме равностойно действие. Въз основа на ограничената налична информация експертната група по замърсителите в хранителната верига стигна до заключението, че чрез експозицията на храната при прохождащите деца груповата ARfD може значително да бъде превишена.

(6) Поради това е целесъобразно да се определи максимално допустимо количество за (-)-хиосциамин и (-)-скополамин в храни на зърнена основа, предназначени за кърмачета и малки деца и съдържащи просо, сорго, елда или продукти, получени от тях. Тъй като поради аналитични причини не винаги е възможно да се направи разграничение между енантиомерите на хиосциамина, е целесъобразно да се определи максимално допустимо количество за атропин и скополамин. Тъй като от синтеза на тропанови алкалоиди в растенията се получава (-)-хиосциамин и (-)-скополамин, а не (+)-хиосциамин, аналитичните резултати за атропина в храните от растителен произход отразяват срещането на (-)-хиосциамин.

(7) Целесъобразно е да бъдат установени правилата за взимане на проби, които да се прилагат при контрола на съответствието с максимално допустимите количества.

(8) Поради това Регламент (ЕО) № 1881/2006 следва да бъде съответно изменен.

(9) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложението към Регламент (ЕО) № 1881/2006 се изменя в съответствие с приложението към настоящия регламент.

Член 2

Вземането на проби за целите на контрола на съответствието с максимално допустимите количества се извършва в съответствие с правилата, предвидени в част Й от приложение I към Регламент (ЕО) № 401/2006 на Комисията (4).

Член 3

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 19 февруари 2016 година. За Комисията Председател Jean-Claude JUNCKER

(1) ОВ L 37, 13.2.1993 г., стр. 1.

(2) Регламент (ЕО) № 1881/2006 на Комисията от 19 декември 2006 г. за определяне на максимално допустимите количества на някои замърсители в храните (ОВ L 364, 20.12.2006 г., стр. 5).

(3) Експертна група по замърсителите в хранителната верига към ЕОБХ, 2013 г. Scientific Opinion on Tropane alkaloids in food and feed (Научно становище относно тропановите алкалоиди във фуражите и храните). EFSA Journal (Бюлетин на ЕОБХ) 2013;11(10):3386, 113 стр. doi:10.2903/j.efsa.2013.3386

(4) Регламент (ЕО) № 401/2006 на Комисията от 23 февруари 2006 г. за установяване на методи за вземане на проби и за анализ за целите на официалния контрол на нивата за микотоксини в храни (ОВ L 70, 9.3.2006 г., стр. 12).